
Kütahya, Törkiyä
Mädäniyät Tikşerenüläre Cämğiyäte häm Kütahya Şähär Xakimiyäte tarafınnan Bötendönya Tatar Ligası belän Kütahya Qazan Mädäniyät Cämğiyäteneñ xezmättäşlege belän 2006 yılnıñ 11-12 noyabr könnärendä Kütahya Şähär Xakimiyäte Binasında Xalıqara “İdel-Ural Tikşerenüläre Simpoziumı” oyıştırılaçaq. Xäzerge waqıtta Rusiyä Federatsiyäse eçendä urnaşqan İdel-Ural töbäge belän bäyle bularaq tarix, ädäbiyat, mädäniyät häm cämğiyät temalarınıñ häryaqlap tikşerelüenä häm bäxäsläşelüenä açıq bulğan fännärara simpozium bu tarmaqnıñ olı şäxesläre belän yaña başlağan ğalimnärne bergä cıyunı maqsat itä. Simpozium - 2003 yılnıñ fevral ayında İstanbulda Märmär universitetında oyıştırılğan “Tatarlar häm Tatarstan” seminarınıñ, 2004 yılnıñ fevral ayında Ankarada Bilkent universitetında oyıştırılğan “İdel-Ural Tikşerenüläre” cıyılışı belän 2005 yılnıñ aprel ayında İstanbulda Ğayaz Tahir Törkistan İdel-Ural Waqıfı tarafınnan oyıştırılğan “Altın Urda Konferentsiyäse”neñ däwamı. 

Simpoziumnıñ telläre tatarça, törekçä, inglizçä häm urısça. Sezne simpoziumda çığış yasaw (notıq söyläw) öçen bu tellärdän bersendä 100-200 süzdän ğibarät qısqa dokladnı (çığışığıznıñ qısqaça eçtälegen) cibärergä çaqırabız. Doklad (notıq) temaları: Qazan xanlığınıñ mädäni häm säyäsi mirası, cäditçelekneñ mädäni häm säyäsi mirası, Milli Mäclesneñ säyäsi mirası, töbäk xalqınıñ (xalıqlarınıñ) etnik tamırı (tamırları), milli üzañ teoriyäläre, millätlaşü (millätkä äwerelü) barışı (barışları), diaspora täcribäse, sovet däwere täcribäse, gulag täcribäse, töbäk tarixınıñ yazıluında üzgäreş (üzgäreşlär), simvol bularaq älifba (alfavit) qullanıluı, töbäk xalqında (xalıqlarında) şärıq qaraşları, töbäktä dinneñ milli üzañnıñ oyışuına yoğıntısı kebek mäs’älälärne yaqtırta ala, ämma bolar belän genä çikle tügel. Teldän tarix eşçänlege, üz yäşäyeş xikäyäläre (avtobiografik çığışlar) häm şahitleklär (şahitlärneñ mäğlümatlärenä nigezlängän xezmätlär) belän bäyle dokladlar (notıqlar) ayruça kötelä. Simpozium çığışları (dokladları) kitap bulıp näşer iteläçäk.

Çığışlarnıñ qısqaça eçtälege (rezyume, qısqa dokladlar) qısqaça avtobiografiya belän bergä 2006 yılnıñ 15 iyül könenä xätle elektronik poçta belän mäslixät (e-mail belän cibärelsä yaxşıraq bulır) programi@kulturad.org adresına yäki faks belän +90 212 292 2229 -ğa cibärelergä tiyeş. Näticälär 2005 yılnıñ sentâbr başında beldereläçäk. Tağın da kübräk mäğlümat öçen şul uq adreslarğa möräcäğät itärgä bula.

Simpozium oyıştıru komitetı yul yäki qunaqxanä çığımnarı belän terkälü aqçasın tüläw mäs’äläsendä yärdäm itä almaw ükeneçen belderä, läkin qayber oyışmalarğa möräcäğät itü mäs’äläsendä yul kürsätä ala.

